একটু এগিয়ে গেলেই বাঁ দিকে পড়বে পর পর গুটিকয় মোটরগাড়ি সারাইয়ের কারখানা, তারপর ইট চুন বালি সিমেন্টের গুদাম ও বিক্রয়কেন্দ্র। এ সব পেরিয়ে এলেই ডানদিকে হালের চক্র রেলপথের বাগবাজার স্টেশনের উত্তর প্রান্তের স্ট্র্যান্ড রোডের লাগোয়া ফাঁকা জায়গায় ভাগীরথীকে এখান থেকে দর্শন করা যায়। একটু গেলেই ডানদিকে ৫৭৫ নম্বরের এক দোতলা বাড়ির প্রবেশপথে মার্বেল-ফলকে লেখা আছে ‘ঠাকুরবাড়ি’। তবে তখন সেটির জব্বর মেরামতকার্য চলছে। কিন্তু পুরাতন এ বাড়িটির ছাদ, ছাড়া ছাড়া লোহার কড়ির মধ্যবর্তী স্থানটি অর্ধগোলাকৃতি খিলেন করে তৈরি, সাবেকী স্থাপত্যকর্মের এক সাক্ষ্য। বেশ বোঝা যাচ্ছে, একদা গঙ্গার পূণ্যতোয়া প্রবাহের মাহাত্ম্যের কথা ভেবে নদীতীরে এমন অনেক মন্দির বা ঠাকুরবাড়ি নির্মাণ করেছিলেন সেকালের ধনাঢ্য পরিবারগণ। আজ হয়তো প্রতিষ্ঠাতার উত্তরাধিকারীগণের হাত ফেরি হয়ে চলে এসেছে হালের ডেভেলপারদের হাতে, যাদের কল্যাণে আজ ঠাকুরবাড়িকে দোকানঘর, অফিসবাড়ি বা গুদামঘরে রূপান্তরিত করার চেষ্টা চালানো হচ্ছে। খোঁজ করে জানা গেল, স্থাপত্য নিদর্শনটির স্থাপয়িতা ছিলেন সেকালের বিখ্যাত চক্ষু চিকিৎসক ডাঃ মম্নথনাথ চট্টোপাধ্যায়, যাঁর নামে একটি চোখের হাসপাতাল আছে আচার্য প্রফুল্লচন্দ্র রোডে।